中秋泛月至歷陽訪太守孫公素
作者：郭祥正
朝代：宋

paragraphs: 中秋挐輕舟，西泛采石月。
初疑擢碎冰壺冰，又如飛度雪山雪。
若非身世出塵寰，底事清光透毫髮。
袁宏謝尚久磨滅，含情欲就何人說。
歷陽太守孫公素，竹冒寒霜松屈鐵。
昔從赤縣守儀真，再上天門請符節。
紫皇詔長雞籠仙，惠浹春陽威凜冽。
開倉出粟賙民饑，夜戶不扃無竊發。
咄哉此事安足論，斯人自養班夔卨。
且聞兵厨醞濃酒，桂子秋香月中有。
請君置我三百杯，我爲君吟一千首。
壚鎚七竅完混沌，能使頽齡遂長久。
饑横鏌鎁鱠鯨肉，渴引明河傾北斗。
憑誰爲問陶淵明，胡爲種菊仍栽柳。
豈如永夜無纖雲，江光月色鋪黄銀。
喚取三千珠履客，陶然一飲情無垠。
劉項輸贏亦安在，笑殺今宵月下之醉人。